text: Legoland øger kontrollen ved indgangen
  02 juli 2016 kl. 13.37
  Fremover skal du og din familie gennem et grundigt sikkerhedstjek, før I kan slå jer løs i Legoland.
  Højsæsonen står for døren i de danske forlystelsesparker. Det får nu Legoland i Billund til at indføre adgangskontrol.
  Martin Thorup, Holstebro: "Hvis de mener, der er en sikkerhedsrisiko med så mange mennesker samlet på ét sted, så er det fint."
  Fremover bliver tasker og lommer kontrolleret for blandt andet knive, håndvåben og fyrværkeri.
  - Vi har indført det her tiltag for at skabe mere tryghed for vores gæster og medarbejdere. Det er en tendens man også ser i udlandet, siger salgs- og marketingchef hos Legoland, Niels Henrik Juul, til TV SYD.
  Legoland har selv besluttet at stramme op på sikkerheden. Det gør de for at give gæsterne en bedre oplevelse i parken.
  - Vi er sådan set ikke bange for noget. Det drejer sig udelukkende om at skabe tryghed blandt vores gæster.
  Blandt gæsterne lørdag er Sussie Sørensen og Martin Thorup fra Holstebro, der har taget børnene Magne og Mattias med i sommerland.
  - Hvis de mener, der er en sikkerhedsrisiko med så mange mennesker samlet på ét sted, så er det fint. Det betyder ingenting for vores dag i Legoland. Vi har ikke travlt, siger Martin Thorup.
  Familien er bevidst om terror, senest i Istanbul, men frygter ikke for sikkerheden. Men det er heller ikke frygten for terror, der får Legoland til at skærpe sikkerhedskontrollen.
  - Det er klart, at det påvirker alle, når man hører om terror rundt omkring i verden. Men det er ikke specifikt baggrunden for det her tiltag, forklarer Niels Henrik Juul.
  Også efter kontrollen var afsluttet, var der tilfredshed blandt kunderne.
  - Det var hurtigt, nemt og effektivt. Det er godt nok, at der lige bliver kontrolleret, slutter Martin Thorup.
  Følgende må ikke medbringes i Legoland
  Alle former for ulovlige genstande jævnfør dansk lovgivning, herunder våben, genstande der kan anvendes som våben og genstande, der kan bringe parkens gæster i fare. Ulovlige genstande vil blive inddraget, overleveret og anmeldt til politiet.Alle former for fyrværkeriRullende transportmidler, herunder løbehjul, skateboards, rulleskøjter, cykler osv. (handicaptransportmidler dog undtaget)Ghettoblasters og andre former for musikanlægSpidse genstande, herunder sakse af en vis størrelse, skruetrækkere m.m.
  Du kan læse mere om sikkerheden i Legoland på forlystelsesparkens hjemmeside.
  